# Håkan Carlqvist

Håkan Carlqvist (municipi de Järfälla, 15 de gener de 1954 - Toló, 6 de juliol de 2017), popularment conegut com a Carla, fou un pilot de motocròs suec, Campió del Món en 250cc el 1979 i en 500cc el 1983. Es va morir d'un infart a 63 anys mentre era ingressat a l'hospital de Sant Nari, prop de Toló, l'endemà d'haver patit una hemorràgia cerebral.

## Resum biogràfic

Carlqvist nasqué en una família molt afeccionada al motocròs i entre els deu i quinze anys col·laborà amb els seus germans grans (practicants d'aquest esport) tot ajudant-los a netejar i a reparar les seves motocicletes; mentrestant, però, es dedicava professionalment al hoquei sobre gel, esport que començà a practicar seriosament el 1966, a dotze anys. El 1971, a setze anys, decidí canviar al motocròs i es comprà amb els seus estalvis una Penton 125 cc d'enduro, la qual transformà en moto de cross i començà a competir-hi, guanyant les tres primeres curses que corregué. A mitja temporada canvià la seva motocicleta desfasada per una Maico 125 cc molt més competitiva. Ja el 1972 li comprà a Håkan Andersson una de les seves Maico 250 cc per tal de disputar el Campionat de Suècia, amb tan mala sort que a l'única cursa de classificació per al campionat va trencar la cadena de la seva moto. El 1973 tingué més sort i, després de guanyar la cursa classificatòria, realitzà una bona temporada acabant el campionat en la setena posició final.

### 1974, Debut al mundial

El 1973 Carlqvist acceptà una oferta del fabricant català OSSA per a disputar el Campionat del Món de 250 cc amb la Phantom a partir de 1974. Va aconseguir acabar entre els deu primers ja al tercer GP d'aquella temporada, el d'Alemanya. Aquell mateix any acabà tercer al Campionat de Suècia, però quan tot li anava de cara tingué la dissort de lesionar-se el canell en uns entrenaments durant l'hivern, i així va perdre gairebé tota la temporada de 1975.
A mitjan temporada de 1976 OSSA abandonà la competició per problemes econòmics, i Carlqvist acabà l'any pilotant una Kawasaki que li deixà el seu compatriota Torleif Hansen. Amb aquella moto acabà 15è al mundial i subcampió de Suècia, amb el resultat que el fabricant suec Husqvarna es fixés en ell i li oferís un contracte de pilot oficial per a 1977, que Carlqvist acceptà.
L'any 1977, que havia de ser el de la seva consagració definitiva, fou molt advers per a Carlqvist, ja que al GP de Bèlgica (on arribava en tercer lloc provisional del Campionat del Món), es lesionà greument la cama i el genoll. Aquesta lesió gairebé li feu perdre tota la temporada, i just quan reapareixia, al GP de Gran Bretanya, s'acabà de lesionar per tot l'any.
En vistes del fracàs inicial, Husqvarna li retirà el suport oficial per a la temporada de 1978, cedint-li només les motocicletes i premis en metàl·lic en funció dels resultats. Tot i així, aconseguí acabar aquella temporada en el setè lloc final, guanyant fins i tot una mànega al GP d'Espanya disputat al Circuit del Vallès i una altra al Trophée des Nations.
Veient el bon paper fet per Carlqvist el 78, Husqvarna li renovà la confiança per a 1979 i el dotà d'un complet equip de suport, que l'ajudà a aconseguir el seu primer títol mundial de forma aclaparadora. Tot i que la temporada començà de forma incerta, aviat el suec dominà el campionat de tal manera que acabà guanyant 14 de les 21 mànegues que va córrer. Val a dir que aquell any patí una altra lesió en caure al GP de Finlàndia, però afortunadament se'n refeu aviat i això no li impedí cloure una temporada brillant.

### 1980, Canvi als 500 cc

El 1980 va fitxar per Yamaha i va passar a la categoria màxima, els 500 cc, assolint-hi la tercera posició final les temporades de 1981 i 1982. El 1983, després d'una recordada batalla durant tota la temporada amb els oficials d'Honda André Malherbe i Graham Noyce, Carlqvist aconseguí el seu títol mundial en els 500 cc. El 1984 una lesió li impedí de defensar el seu títol.
Després d'haver estat a l'equip oficial de Yamaha fins al 1986, el 1987 va passar a pilotar una Kawasaki KX500 privada, amb la qual va seguir disputant el mundial d'aquella temporada i el del 1988. La seva darrera victòria en un Gran Premi fou al GP de Bèlgica de 1988, celebrat al circuit de Namur. En aquella ocasió, protagonitzà una cèlebre anècdota en aturar-se en plena cursa, durant una de les mànegues, per a fer un glop de cervesa (el famós «Carla's Beer Stop»). Tot seguit, tornà a la cursa i acabà guanyant ambdues mànegues i el Gran Premi.

## Palmarès al Campionat del Món

| Any | Motocicleta | 500cc | 250cc |
| 1974 | OSSA | - | 25è |
| 1975 | OSSA | - | 23è |
| 1976 | OSSA/Kawasaki | - | 15è |
| 1977 | Husqvarna | - | 17è |
| 1978 | Husqvarna | - | 7è |
| 1979 | Husqvarna | - | 1r |
| 1980 | Yamaha | 3r | - |
| 1981 | Yamaha | 3r | - |
| 1982 | Yamaha | 8è | - |
| 1983 | Yamaha | 1r | - |
| 1984 | Yamaha | 10è | - |
| 1985 | Yamaha | 16è | - |
| 1986 | Yamaha | 8è | - |
| 1987 | Kawasaki | 12è | - |
| 1988 | Kawasaki | 10è | - |
| Total títols | Total títols | 1 | 1 |
| | | 2 mundials | 2 mundials |
* ↑ Lesionat

## Referències

* ↑ «Familjen berättar nu: Så dog "Carla"» (en suec). expressen.se, 08-07-2017. [Consulta: 8 juliol 2017].
* 1 2 «Carla tribute by Swedish Prime Minister» (en anglès). motoheadmag.com, 09-07-2017. [Consulta: 10 juliol 2017].
* 1 2 «Profile - Hakan Carlquist» (en anglès). bestsports.com.br. [Consulta: 14 juliol 2010].
* ↑ «Motorprofilen Håkan ”Carla” Carlqvist död» (en suec). Aftonbladet, 07-07-2017 [Consulta: 8 juliol 2017].
* ↑ Porcar, Joan «Los equipos de Yamaha Amsterdam para el 80» (en castellà). SOLO MOTO. SOLO MOTO [Barcelona], núm. 214, 09-11-1979, p. 16-17.
* ↑ «Carla’s famous Namur “Beer Stop”» (en anglès). transmoto.com.au, 2011. [Consulta: 28 juny 2020].

### Bibliografia

* Mas Godayol, Josep (Director). «Hakan Carlqvist. Campeón de un país de campeones». A: Dos Ruedas. Gran enciclopedia ilustrada de la moto (en castellà). Barcelona: Editorial Delta, 1980, p. 367-368 (vol. II). ISBN 84-85822-03-X.

## Enllaços externs

* Article biogràfic al Web de Husqvarna Arxivat 2020-02-04 a Wayback Machine. (anglès)
* Article en un mitjà suec amb motiu del seu 50è aniversari Arxivat 2013-02-14 a Wayback Machine. (suec)
* Vídeo de Carlqvist amb la Kawasaki cap a 1987 (anglès)
Campions del Món de MX3$^1$ :
1952 - Leloup
1953 - Mingels
1954 - Mingels
1955 - Draper
1956 - Archer
1957 - Nilsson
1958 - Baeten
1959 - Lundin
1960 - Nilsson
1961 - Lundin
1962 - Tibblin
1963 - Tibblin
1964 - Smith
1965 - Smith
1966 - Friedrichs
1967 - Friedrichs
1968 - Friedrichs
1969 - Åberg
1970 - Åberg
1971 - De Coster
1972 - De Coster
1973 - De Coster
1974 - Mikkola
1975 - De Coster
1976 - De Coster
1977 - Mikkola
1978 - Mikkola
1979 - Noyce
1980 - Malherbe
1981 - Malherbe
1982 - Lackey
1983 - Carlqvist
1984 - Malherbe
1985 - Thorpe
1986 - Thorpe
1987 - Jobé
1988 - Geboers
1989 - Thorpe
1990 - Geboers
1991 - Jobé
1992 - Jobé
1993 - Martens
1994 - Hansson
1995 - Smets
1996 - King
1997 - Smets
1998 - Smets
1999 - Bartolini
2000 - Smets
2001 - Everts
2002 - Everts
2003 - Smets
2004 - Demaria
2005 - Breugelmans
2006 - Demaria
2007 - Demaria
2008 - Breugelmans
2009 - Renet
2010 - Campano
2011 - Bill
2012 - Walkner
2013 - Gerčar :
$^1$Del 1957 al 2002, era el Campionat del Món de Motocròs 500cc, 650cc el 2003 i MX3 d'ençà del 2004 (en cursiva, els Campionats d'Europa previs al mundial). :
Campions del Món de MXGP$^1$ :
1957 - Betzelbacher
1958 - Čížek
1959 - Tibblin
1960 - Bickers
1961 - Bickers
1962 - Hallman
1963 - Hallman
1964 - Robert
1965 - Arbékov
1966 - Hallman
1967 - Hallman
1968 - Robert
1969 - Robert
1970 - Robert
1971 - Robert
1972 - Robert
1973 - Andersson
1974 - Moisséiev
1975 - H. Everts
1976 - Mikkola
1977 - Moisséiev
1978 - Moisséiev
1979 - Carlqvist
1980 - Jobé
1981 - Hudson
1982 - LaPorte
1983 - Jobé
1984 - Kinigadner
1985 - Kinigadner
1986 - Vimond
1987 - Geboers
1988 - V. den Berk
1989 - Bayle
1990 - Puzar
1991 - Parker
1992 - Schmit
1993 - Albertyn
1994 - Albertyn
1995 - S. Everts
1996 - S. Everts
1997 - S. Everts
1998 - Tortelli
1999 - Bolley
2000 - Bolley
2001 - Pichon
2002 - Pichon
2003 - S. Everts
2004 - S. Everts
2005 - S. Everts
2006 - S. Everts
2007 - Ramon
2008 - Philippaerts
2009 - Cairoli
2010 - Cairoli
2011 - Cairoli
2012 - Cairoli
2013 - Cairoli
2014 - Cairoli
2015 - Febvre
2016 - Gajser
2017 - Cairoli
2018 - Herlings
2019 - Gajser
2020 - Gajser
2021 - Herlings
2022 - Gajser
2023 - Prado
2024 - Prado :
$^1$Del 1962 al 2002, era el Campionat del Món de Motocròs 250cc, Motocross GP el 2003 i MX1 del 2004 al 2013 (en cursiva, els Campionats d'Europa previs al mundial). :